Bonifacius etc:a uniuersis Christi fidelibus presentes litteras inspecturis [salutem etc:a]. Licet is etc:a. Cupientes igitur, ut ecclesia domus ordinis fratrum minorum Viborgensium Aboensis diocesis, que, ut asseritur, prope nonnullas terras scismaticorum et infidelium sita est, a Christi fidelibus congruis honoribus frequentetur et etiam conseruetur, et ut fideles ipsi eo libentius causa deuotionis confluant ad eandem ecclesiam et ad conseruationem ipsius manus promptius porrigant adiutrices, quo ex hoc ibidem dono celestis gratie uberius conspexerint se refectos, de omnipotentis Dei misericordia et beatorum Petri et Pauli apostolorum eius auctoritate confisi omnibus uere penitentibus et confessis, qui in natiuitatis, circumcisionis, epiphanie, resurrectionis, ascensionis et corporis domini nostri Jesu Christi et penthecostes ac natiuitatis, annunciationis, purificationis et assumptionis beate Marie virginis gloriose et natiuitatis sancti Johannis Baptiste ac dictorum Petri et Pauli apostolorum ac ipsius ecclesie dedicationis festiuitatibus ac celebritate omnium sanctorum necnon nativitatis, circumcisionis, epiphanie, resurrectionis, ascensionis et corporis Domini ac natitiuitatis et assumptionis beate Marie ac natiuitatis beati Johannis ac Petri et Pauli apostolorum predictorum festiuitatum octauas et per sex dies dictum festum penthecostes immediate sequentes dictam ecclesiam deuote uisitauerint annuatim et ad huiusmodi conseruationem manus porrexerint adiutrices, ut prefertur, singulis uidelicet festiuitatis (!) ac celebritatis tres annos et totidem quadragenas, octauarum uero et sex dierum predictorum diebus, quibus ecclesiam ipsam uisitauerint et manus adiutrices ibidem porrexerint, ut prefertur, centum dies de iniunctis eis penitentijs misericorditer relaxamus. Volumus autem, quod si alias inibi visitantibus dictam ecclesiam aut ad conseruationem huiusmodi seu fabricam ipsius ecclesie manus porrigentibus adiutrices aut inibi pias elemosinas erogantibus seu alias alique alia indulgentia perpetuo uel ad certum tempus nondum elapsum duratura per nos concessa fuerit, huiusmodi presentes littere nullius existant roboris uel momenti. Datum Rome apud Sanctum Petrum septimo idus maij anno quartodecimo. N. xx. de Beneuento.